
Muukalainen


Nainen laskeutui alas junanvaunusta. Yllään hänellä oli vartalonmyötäinen mekko ja höyhenellä koristeltu hattu. Hän kantoi matkalaukkua ja pieni poika kulki vierellä käsivarteen tarrautuneena. Pikkumiehen silmät tarkkailivat uteliaina lännenhatun lierin alta.


Johan Jakob ei aluksi kiinnittänyt huomiota naiseen kävellessään kuormavankkureille. Vasta äänekäs pojan sättiminen sai hänet havahtumaan. Nainen pysähtyi hetkeksi kadunvarrella seisoskelleen pariskunnan luona ja kiskoi pojan mukaansa. Hän lähestyi ripein askelin kuin myrskynmerkki.


– Tekö olette karjatilan isäntä?


Johan silmäsi poikaan, jonka suurista silmistä kuvastui hämmennys. Hän vastasi katseeseen hyväntahtoisesti ja ajatteli hetken pientä tytärtään.


Nainen karisti pojan otteen käsivarrestaan.


– Kuulitteko, oletteko Mac Donaghin tilan isäntä? Johan nyökkäsi ja halusi tietää, mitä asiaa naisella oli. Kysymystä seurannut sanaryöppy sai hänet ottamaan puolittaisen taka-askeleen. Vähitellen selvisi se, että nainen etsi hänen työnjohtajaansa.


– Tarkoitatteko kenties George Randya?


– Ketä luulette, ellei teillä ole useampia työnjohtajia?Mistä voin löytää hänet?


Johan halusi tietää mitä nainen halusi työnjohtajasta. Olivatko he kenties tavanneet karjanajomatkalla.


– Tapasin sen roikaleen kuusi vuotta sitten Eurekan hopeakaivoksen sairastuvalla. Hän oli minun potilaana.


Johan muisti Randyn maininneen siitä ja hänellä oli ollut pelkkää hyvää kerrottavaa saamastaan hoidosta.


– Kertoiko se rontti, että hän raiskasi minut ennen karkaamistaan?


Pojan läsnäolo sai Johanin hillitsemään itsensä. Randy oli puhunut naisesta lämpimin sanoin ja oli harmitellut jääneensä kiitollisuuden velkaan.


Nainen henkäisi syvään ja hänen olemuksensa jännittyi uudelleen.


– Hallelujaa, ja tekö uskoitte häntä. Se lurjus on huijannut teitäkin. Hän lupasi tulla hakemaan minut ja ottaa vaimokseen.


Johan sanoi, että hän kuuli asiasta ensimmäistä kertaa.


– Ja mitä tekemistä vaimoksi ottamisella on raiskauksen kanssa?


Nainen tarttui pojan hartioista ja työnsi hänet Johanin eteen.


– Todiste siitä seisoo silmienne edessä. Poika täytti keväällä viisi vuotta.


Johan oli harmissaan pojan puolesta. Naisen käytös oli sopimatonta. Hänellä oli itsellään viidenikäinen tytär. Ensimmäinen ajatus oli, että nainen yritti päästä eroon lapsesta, jonka isästä ei ollut varmuutta.


– Mikä on teidän nimenne?


– Olen neiti Fossum. Astrid Fossum, ja olen kunniallinen nainen.


Johan ei epäillyt naisen kunniallisuutta, mutta miten nainen oli osannut lähteä etsimään kadonnutta sulhoaan.


– Ja ensinnäkin, miksi odotitte viisi vuotta?


Nainen kertoi Randyn puhuneen karjatilan isännästä, joka tulisi hakemaan hänet. Randy oli ratsastanut tilalta sotaan mukaansa ottamalla luupäällä, jonka hän halusi viedä takaisin kotiin. Raiskauksen jälkeen mies oli häipynyt yöhön.


– Ja luuletteko te, että naisen on helppoa matkustaa yksin pienen lapsen kanssa?


Astrid Fossum selitti tulleensa uudisasukasperheen mukana Falloniin ja oli sattumalta tavannut miehen, joka oli kuullut Kalifornian rajalla olevasta karjatilasta. Mies oli kertonut tavanneensa korttipöydässä miehen, joka oli tilalla töissä.


Johan arvasi, että kyseessä oli hänen korttiringissä viihtyvä serkkunsa Hans Jakob. Naisen selitys kuulosti siltä osin uskottavalta. Serkkunsa sijasta hän oli kuitenkin enemmän huolissaan työnjohtajastaan.


– Randy palasi eilen karjanajosta ja on vapaalla. Hänen vapaapäivänsä vietto ei minulle kuulu.


Johan tiesi työnjohtajan istuvan parhaillaan läheisessä saluunassa. Aiemmin hyvin käyttäytyvästä miehestä olitullut yllättäen saluunassa viihtyvä riidanhaastaja. Kaikki oli alkanut sen jälkeen, kun karjanajoon oli palkattu orjuudesta vapautunut mustamies. Hän oli sanonut nimekseen Thorn. Jäntevä ja täysikasvuinen mies, jollaisia tarvittiin karjanajossa.


Miehen esitelleet Jeffersonin veljekset olivat menneet takuuseen hänen osaamisestaan. Johan oli itse pyytänyt Randya palkkaamaan heidät. Kaikki näytti olevan muuten kunnossa, mutta Jeffersonien luotettavuutta ei kukaan ollut tullut kyseenalaistaneeksi.


Huolettomilta vaikuttaneet veljekset elivät päivän kerrallaan. Heistä nuorempi Jason oli vielä melkein poikanen ja myötäili hiljattain vankilasta vapautunutta isoveljeään Tomia. Isoveljen kiivas luonne ja malttamattomuus olivat syynä ajautumisesta riitoihin lain kanssa.


Randy oli palannut karjanajosta kiukkuisena. Veljekset olivat suhtautuneet työhönsä leväperäisesti. Karjanajon jälkeen he olivat kuitanneet palkkansa ja olivat Randyn kehotuksesta häipyneet.


Thorn oli halunnut pestautua tilan töihin pidemmäksi aikaa. Vaikka hän oli hoitanut tehtävänsä säntillisesti, veljesten käytös oli heittänyt varjon myös hänen ylleen.


Johan ei ollut nähnyt estettä miehen palkkaamiseen tilan töihin, vaikka musta mies herätti edelleen epäluuloa monien paikallisten keskuudessa. Hänen ajatuksensa katkesi siihen, kun Thorn tuli paikalle ja heitti kantamansa jauhosäkin kuormavankkureihin.


– Rouva, minä tiedän missä se riitapukari luuraa, Thorn sanoi ja pyyhki kämmenensä aikoen kätellä naista. Astrid Fossum nyrpisti nenäänsä.


Johan esitteli heidät ja korjasi kiireesti naisen olevan neiti.


– Sitten minun pitää pyytää neidiltä anteeksi erehdystäni, Thorn sanoi ja kosketti hattunsa lieriä. Johan pelkäsi Fossumin nostavan metelin, mutta nainen näytti ilahtuneelta tai sitten hän oli taitava peittämään harmistuksensa.


– Olisipa se teidän työjohtajanne yhtä kohtelias herrasmies, Fossum sanoi ja piti toisella kädellään poikaa lujassa otteessaan. Naisen tapa käsitellä poikaa harmitti Johania. Hänen harmitustaan lisäsi se, että Thorn oli hölösuuna kertonut tietävänsä missä Randy oli ja pelastaakseen työnjohtajan pulasta hän ehdotti, että Astrid ja poikansa lähtisivät heidän kanssaan karjatilalle.


– Työnjohtajani tulee myöhemmin ja saa selittää tapahtuneen.


Astrid Fossum kiitti kutsusta ja pahoitteli aiheuttamaansa vaivaa.


– Älkää olko huolissanne, minulla ja vaimollani on samanikäinen tytär ja hän on kiitollinen jokaisesta uudesta leikkikaveristaan, Johan lohdutti.


Hymy kohosi pikkumiehen kasvoille ja hän yllätti rohkeudellaan.


– Saanko minä tuollaiset chapsit, jotka herralla on? Nainen kiskaisi pojan kädestä ja käski olemaan hiljaa.


Johan pahoitteli, ettei heillä ollut pikkumiehen koolle sopivia chapseja, mutta lupasi katsoa mitä asialle voitaisiin tehdä. Hän viittasi Thornia ottamaan naisen matkalaukun ja auttamaan hänet vankkureille istumaan.


– Vastaanotin juuri uuden lihatilauksen ja Randy tulee aamulla johtamaan lauman kokoamista ajoon.


Thorn otti puheeksi Jeffersonit ja harmitteli veljesten jääneen Falloniin tuhlaamaan palkkarahansa. He saattaisivat rahapulassaan olla kiinnostuneita pestautumaan uudelleen. Johan ei ollut ajatuksesta yhtä mielissään.


– Työnjohtajani kutsui heitä välinpitämättömiksi vetelyksiksi.


Thorn rypisti kulmiaan ja hänen mukaansa veljekset olivat ehkä kurittomia, mutta hoitivat työnsä.


– Se ei riitä, että mies pysyy satulassa, Johan korjasi ja nosti pojan vankkureille. – Minä luotan työnjohtajani sanaan. Randy tietää millaisia miehiä karjanajoon tarvitaan.









Ryöstäjät


Saluunasta kadulle astunut George Randy vetäytyi hevosten suojaan nähtyään Johanin johtaman seurueen valmistautuvan liikkeelle lähtöön. Vei hetken ennen kuin hän tunnisti hoikistuneen neiti Fossumin samaiseksi hoitajattareksi, jonka hän oli tavannut Eurekan hopeakaivoksen sairastuvalla sodasta palatessaan. Vasta naisen äänekäs puhetyyli paljasti hänet. Tuota äänensävyä hän ei unohtaisi koskaan. Hän näki Johanin vilkaisevan ympärilleen ennen ratsaille nousemista.


Oli parempi, että Johan ja Thorn uskoivat hänen viihtyvän saluunassa vetämässä päänsä täyteen. Se antoi hänelle mahdollisuuden käyttää oletettua humalatilaansa hyväkseen. Thornin keikailu herätti hänessä epäilyjä. Se ei johtunut siitä, että mies oli musta tai siitä etteikö hänestä olisi karjanajoon. Se liittyi jollain tapaa Jeffersoneihin. Myös neiti Fossumin äkillinen ilmaantuminen pojan kanssa sattui oudon sopivaan aikaan. Hänellä oli aavistus, että Thorn ja nainen tunsivat toisensa entuudestaan.


Hän päätti ottaa asiasta selvän, vaikka Johan oli syyttänyt häntä ennakkoluuloiseksi mustia kohtaan. Johanin syytökset tuntuivat epäreiluilta ja olivat saaneet hänet ajattelemaan tulevaisuuttaan ja harkitsemaan joskus mielessä käynyttä mahdollisuutta lähteä etelään Texasiin ja lunastaa oma maatilkkunsa. Hän ymmärsi lähtönsä tuottavan pettymyksen Johanin ja Megin lisäksi suloiselle kummityttärelleen Marie-Annielle.


Hän oli aikeissa nousta ratsaille nähdessään Jeffersonin veljesten ratsastavan kadun vastakkaiselle puolelle. Miehet tunnistivat hänen hevosensa ja huomasivat hänet. Hän heilautti kättään ja näki veljesten katsahtavan toisiinsa ja lähtevän ylittämään katua.


– Tom ja Jason. Tämäpä yllätys, pojat. Päätitte sitten tulla kaupunkiin?


Jeffersonit näyttivät pidättyneiltä. Ehkä he muistivat heidän edellisen tapaamisen.


– Kuulimme Thornilta, että täältä löytyy Nevadan paras porttola, Tom Jefferson sanoi. – Halusin tuoda pikkuveljen kokeilemaan, oliko väitteessä perää ennen kuin hän ehtii tuhlata kaikki rahansa.


Pikkuveli näytti vaivaantuneelta ja kehotti puhumaan vain omasta puolestaan.


– Isoveli hoputti hevosen suu vaahdossa tänne.


Randy vastasi, että jos rahoistaan halusi päästä eroon, niin niistä pääsi helposti molemmilla tavoilla. Hänen tuttunsa Hans Jakob oli parhaillaan saluunan pelipöydässä ja oli suuri vaara, että he altistuisivat hänen kynittäväkseen.


– Hans Jakob? Sen kelmin me tunnemme hyvin, Tom Jefferson sanoi ja nosti satulalaukun olkapäälleen.


– Ehkä meidän on aika tasata tilit. Oletko sattumalta nähnyt Thornia? Meillä olisi asiaa hänelle.


Kysymys yllätti Randyn ja hän halusi tietää, olivatko he sopineet tapaamisesta hänen kanssaan.


– Thorn kertoi, että hänet löytää täältä kaupungista tai karjatilalta, Tom Jefferson sanoi.


Selitys kuulosti ontuvalta, mutta Randy halusi salata epäilynsä. Hän kertoi Thornin menneen naisseuralaisen ja pojan kanssa karjatilalle. Veljekset katsahtivat toisiinsa ja kertoivat miehen puhuneen naisesta.


– Palaan aamulla karjatilalle ja voitte lähteä samaa matkaa, jos ehditte saada päänne selviksi.


Veljekset kohauttivat hartioitaan ja uskoivat olevansa aamulla lähtökunnossa.


– Jos työt vielä kiinnostaa, voin järjestää niitä, Randy lupasi.


Veljeksillä oli heidän oman käsityksensä mukaan muita suunnitelmia. Mutta ensimmäiseksi he halusivat poiketa saluunaan huuhtelemaan viskillä matkan pölyt kurkuistaan. Jason Jefferson halusi tarjota kierroksen. Randy oli yllättynyt, olihan hän itse passittanut miehet Fallonissa karjanajon jälkeen matkoihinsa. Tom Jefferson halusi hieroa sopua.


– Meidän puolesta voidaan unohtaa se mitä tapahtui viime kerralla.


– Luulin, että ehditte tuhlata kaikki palkkarahanne Fallonissa?


Pikkuveli kiirehti sanomaan, että heille tuli pieniä erimielisyyksiä paikallisten kanssa. Isoveli käski häntä pistämään suunsa kiinni.


Randy kiitti kutsusta ja ajatteli saluunakierroksen tarjoavan hyvän tilaisuuden selvittää tarkemmin Jeffersonien ja Thornin väliset yhteydet.


He menivät sisälle ja astelivat tiskin ääreen. Randy esitteli baarimikolle karjanajossa olleet apulaisensa. Jason Jefferson tilasi kolme viskiä.


Korttipöydässä istunut Hans huomasi heidät ja tuli tervehtimään.


– Pojat, tulittepa sopivasti, korttipöydässä on kaksi paikkaa vapaana. Nyt olisi helppoa rahaa tarjolla, Hans esitti.


Vanhempi Jefferson tyhjensi lasinsa ja pyyhki leuanpieltään. Hän vaikutti äkkiä vaivautuneelta.


– Helppoa rahaa kenelle?


Pikkuveli laski lasinsa tiskille ja teki tilaa. Samaan aikaan saluunaan ilmestyi kaksi aseita kantavaa miestä, jotka pysähtyivät ovensuuhun. Baarimikko näytti pelästyneeltä. Tupakansavu loi usvamaisen sädekehän tulijoiden ympärille. Hälinä hiljeni hetkessä ja jännittynyt tunnelma oli aistittavissa. Ovelle pysähtyneet asemiehet olivat valmiina haastamaan Jeffersonit ja käskivät muita väistymään syrjään.


– Nämä roistot ryöstivät Fallonissa pelipöydän rahat ja ampuivat pöydän valvojan.


Tom Jefferson veti salamannopeasti aseensa ja tulitti ovelle. Luodit heittivät kivääriä pidelleen miehen saluunan ovesta ulos. Toisen miehen ase laukesi saluunan kattoon ennen hänen lyyhistymistään lattialle.


Seuraavassa hetkessä Tom Jefferson painoi Coltinsa vierellä seisoneen Hansin kylkeen, otti hänen aseensa ja käski Randya pudottamaan asevyön hitaasti lattialle. Kun Randy oli totellut, isoveli käski pikkuveljeä keräämään rahat.


Jason Jefferson tunki pelipöydältä keräämänsä rahat satulalaukkuun ja osoitti revolverillaan pöydässä istuneita.


Tom Jefferson piteli Coltia Hansin kylkeä vasten ja ilmoitti, että he lähtisivät yhdessä ulos.


– Jos pysytte täällä sisällä, kukaan ei loukkaannu.


Jason Jefferson odotti isoveljen saavan panttivangin ulos ja perääntyi aseella osoitellen saluunan ovista ulos.


Randy kiirehti poimimaan asevyönsä lattialta ja käski paikalla olijoita pysymään rauhallisina. Ulos syöksyessään hän oli kompastua maasta ylös kömpivään Hansiin. Autettuaan hänet seisomaan hän kehotti saluunasta ulos työntyviä miehiä auttamaan Hansin sisälle.


– Minä otan selville mihin suuntaan ryöstäjät lähtivät.


Kadun varrelle pysähtyneet kaupunkilaiset kertoivat kahden ratsastajan menneen täyttä laukkaa hautausmaan suuntaan. Randy näki liittovaltion sheriffin lähestyvän kahden apulaisensa kanssa.


– Mitä täällä oikein ammuskeltiin? Sheriffi kysyi.


Randy selitti Jeffersonien veljesten ryöstäneen pelipöydän ja ampuneen kaksi Fallonista heidän perässään tullutta miestä.


– Jeffersonit saattoivat paeta Mac Donaghin tilan suuntaan.


– Mikä saa teidät uskomaan niin?


– He olivat kanssani karjanajossa pari päivää sitten ja he jäivät sen jälkeen Falloniin. En odottanut heidän ilmaantuvan tänne, Randy selitti.


– Tiedättekö keitä ne kaksi ammutuksi tullutta oli?


Randy vastasi, ettei hän tuntenut heitä, mutta saluunassa oli mies, joka tunsi heidät. Hän oli menossa hevoselleen, kun sheriffi pysäytti hänet.


– Minne te luulette menevänne?


– Tilan työnjohtajana olen vastuussa työntekijöistäni ja minun on selvitettävä mitä roistot oikein aikovat.


Sheriffi ilmoitti, että heidän oli koottava etsintäpartio ja hän tulisi johtamaan sitä.


– Olemme parissa tunnissa lähtövalmiina ja te voitte liittyä mukaan.


– Silloin voi olla jo liian myöhäistä. Tilan väki ei ole tietoinen Jeffersonien tulosta, Randy vetosi.


Sheriffi sanoi ymmärtävänsä, mutta ennen kuin työnjohtaja saattoi lähteä, heidän oli selvitettävä tapahtumien kulku silminnäkijöiden kanssa.


Randy suostui lähtemään sisälle ja kehotti sheriffiä kysymään Hansilta, tunsiko hän ammutuksi tulleet miehet. Tiskiin nojannut Hans kulautti baarimikon tarjoaman viskin kurkusta alas ja pyyhki suupielensä. Verivana valui hänen korvallisellaan.


– Olen nähnyt heidät Fallonissa pelipöydässä. Käsittääkseni he kaikki neljä ovat keskenään tuttuja.


Sheriffi päätteli pikaisesti, että kyseessä oli rosvokoplan keskinäinen välienselvittely. Sen perusteella heidän takaa-ajoon ei ollut perusteita.


Hans suoristi selkänsä ja näytti veristä takaraivoaan.


– Tämä on heidän tekosiaan ja he veivät minun rehdisti pelissä voittamani rahat.


Randy huomautti sheriffiä siitä, että veljesten kerrottiin ryöstäneen pelipöydän myös Fallonissa ja he olivat ampuneet pöydän valvojan.


– Minulle ei ole tullut siitä mitään ilmoitusta ja ennen vahvistusta emme voi tehdä mitään, Sheriffi sanoi.


Randy oli menossa ulos, kun sheriffi käski hänen pysähtyä. Hänen mielestään työnjohtajan osuus tapahtumiin oli jäänyt epäselväksi.


Randy veti revolverin esiin ja poisti varmistimen.


– Hans, ota heidän aseensa. Minä aion lähteä ja sitä ei kukaan estä.


Yllättynyt sheriffi käski apulaisiaan pysymään paikallaan. Randyn aseen heilautus sulki hänen suunsa.


Hansin kerättyä lainvalvojien aseet, Randy kehotti häntä viemään aseet ulos ja upottamaan hevosten juoma-altaaseen. Hän käski sheriffiä apulaisineen siirtymään sivuun ja perääntyi ovelle.


– En suosittele ryntäämään perääni.


Sanojensa vakuudeksi hän ampui varoituslaukauksen baaritiskin yläpuolella olleeseen lasipurkkiin, joka hajosi pirstaleiksi. Seuraavassa hetkessä hän oli ulkona hevosellaan.


– Mitä oikein aiot? Hans huusi juoma-altaan luota.


– En ehdi selittää, menen tilalle. Siellä saatetaan tarvita apua. Tule perässä, mutta käy ensin näyttämässä päätäsi tohtorille.


– Mihin minä päätä tarvitsen. Tarvitsen vain vahvat käsivarret niiden ryöstäjien niskojen taittamiseen.


– Omapahan on pääsi, senkin jääräpää.









Yllätysvieraita


Johan ratsasti kuormavankkureiden perässä ja antoi Twistin jolkutella vapaasti. Vuodet olivat tuoneet tamman olemukseen vanhan rouvan arvokkuutta. Hän katseli edellä sopuisasti vankkureissa matkaavia. Astrid Fossum ja pieni poikansa näyttivät viihtyvän hyvin Thornin seurassa. Miten Marie-Annie ilahtuisikaan leikkikaverista, jollaista hän oli toivonut pikkuveljekseen. Samalla se paljasti hänelle itselleen hiljaisen surun siitä, ettei Meg voinut antaa hänelle poikaperillistä. Aurinkoinen alkusyksyn sää oli vielä leppeä heidän lähestyessä jokea. Thorn pysäytti kuormavankkurit suuren tammen katveeseen ja odotti Johanin tulevan rinnalle.


– Voimmeko pysähtyä tähän veden ääreen? Astrid, haluaisi levätä hetken tässä.


– Kaikin mokomin, kunhan muistat, että kuorma pitää purkaa vielä tänään ja lauman kokoaminen odottaa heti aamulla.


Astrid Fossum kiitti kohteliaasti ja lupasi, että he eivät viipyisi kauan. Naisen kaupungissa esittämä uhmakkuus oli tipotiessään. Johan näki Thornin hämmentyneen vir nistyksen.


– Tuo vieraat talolle sitten kun heille sopii. Minä ilmoitan etukäteen vieraiden tulosta.


Johan ratsasti joen kapeikkoon rakennetulle sillalle ja suuntasi suoraan päärakennuksen eteen. Marie-Annie tuli sisältä ulos ja juoksi käsiä heilutellen vastaan.


– Papa, toitko kaupungista jotain hyvää?


Johan kiirehti alas ratsailta ja kohotti syliin juosseen tyttärensä päänsä yläpuolelle.


– Tiedätkö mitä? Hän kysyi ja laski Marie-Annien käsivarsilleen. Tyttö tuijotti silmät uteliaina ja oli pakahtumaisillaan jännityksestä.


– Saamme vieraita.


Marie-Annien ilme näytti pettyneeltä.


– Minä luulin, että saan oman varsan tai edes koiranpennun.


Johan kosketti tytön nenänpäätä ja kertoi Thornin tuovan mukanaan erään äidin, jolla oli pieni poika mukanaan.


– Pojan, miksi ei tyttöä? Marie-Annie kuulosti pettyneeltä.


Apulainen kiirehti pääovesta ulos ja pyysi anteeksi, että oli kadottanut tytön silmistään. Johan tyynnytteli naista ja kertoi tulossa olevista vieraista.


– Missähän Meg mahtaa olla?


– Rouva halusi päästä ratsaille ja aikoi tehdä tarkastuskierroksen takalaitumen aidoilla. Hän arveli viipyvänsä pidempään.


Johan veti henkeä ja puhalsi kuuluvasti. Hän oli kieltänyt vaimoaan ratsastamaan yksinään kauas.


Jos Randy olisi ollut paikalla, hän ei olisi päästänyt naista lähtemään yksin. Karjavarkaiden lisäksi petoeläimiä saattoi olla liikkeellä.


– Tyhmä, äiti. Hän ei huolinut minua mukaansa, Marie-Annie sanoi.


– No, se tästä vielä olisi puuttunut.


Johan laski tytön maahan ja käski menemään apulaisen kanssa sisälle. Vieraat tulisivat pian. Hetken hän ajatteli lähtevänsä etsimään Megia kertoakseen neiti Fossumin ja Randyn välisestä tilanteesta. Mutta koska työnjohtaja ja Hans olivat jääneet kaupunkiin juhlimaan, hänen oli turvallisuussyistä pysyttävä tilalla. Muutoinkaan ei ollut soveliasta jättää vieraita Thornin ja apulaisen vastuulle.


Hän talutti Twistin aitaukselle ja riisuttuaan tamman ohjasi sen hakaan. Viimeisimmät kesän kynnyksellä poikineet emolehmät imettivät lähialueella jälkeläisiään. Lehmät oli vielä pidettävä erossa sonneista, jotka sukuaan jatkaessaan aiheuttivat päiväkausia kestävän sekasotkun ja vaaransivat vasikoiden turvallisuuden.


Hän ennätti miettiä sitä, mihin Thorn ja vieraat olivat jääneet, kun joen takaa kuului laukausten ääniä. Olisiko petoeläimiä ollut liikkeellä?


Hetkeä myöhemmin sillalta kantautui lähestyvien vankkureiden äänet. Vauhkoontunut valjakko rynnisti pihaan ilman ohjastajaa ja kääntyi aitauksia kohti.


Johan juoksi hevosten rinnalle ja päästyään vankkureille kiskoi kaksin käsin jarrusta. Raudoitetut pyörät kirskuivat ja ilmassa tuntui palaneen käryä. Vankkureiden pysähdyttyä hän laskeutui maahan rauhoittelemaan valjakkoa. Miestuvassa päiväunilla ollut Hannes Jaakonpoika raahusti horjuvin askelin paikalle ja nosteli valuvia housujaan.


– Mitä se oli. Eikö täällä saa enää ottaa edes päivätorkkuja rauhassa?


– Vastaisin mielelläni jos tietäisin. Thornin piti tuoda kuorma ja purkaa se, mutta miestä ei näy.


Johan veti valjakon liikkeelle ja ohjasi varaston suuntaan. Hansu seurasi perässä.


– Oletko varma, että se mustamies on luotettava?


Johan kertoi Randyn tunteman neiti Fossumin ilmestymisestä kaupunkiin poikansa kanssa.


– Pyysin heitä vieraaksi. He jäivät joenrantaan levähtämään hetkeksi ja Thorn jäi heidän seurakseen.


Hansu ihmetteli kenestä neiti Fossumista oli kyse.


– Nyt en ehdi selittää. Miksi muuten päästit Megin lähtemään yksin tarkastamaan aitoja?


– Jaa, minäkö nyt tässä olen syyllinen, että se miehen roikale jää jonnekin tammen juurelle lempimään. Eikö se mahdollisuus käynyt mielessäsi?


– Entä se ammuskelu? Siinä tuskin oli kyse vahingonlaukauksista.


– Ikivanha konsti, se ketale säikytti hevoset ja jäi itse piehtaroimaan naisen kanssa.


Johan naurahti Hansun mielikuvituksen tehneen tepposensa ja sanoi lähtevänsä selvittämään mitä Thornille ja vieraille oli tapahtunut.


– Mitä, aiotko sinä julmuri jättää kuorman purkamisen minulle? Hansu parkaisi ja seurasi Johania aitaukselle. – Missä Randy ja Hans lorvivat?


Johan kutsui Twistin luokseen ja tarttui aidalla olleeseen satulaan.


– Heillä on vapaapäivä ja he jäivät kaupunkiin juhlimaan. Joten heistä ei ole tähän hätään mitään apua.


– Mitä? Väitätkö, että Randysta tuli yhdessä yössä alan miehiä. Minunhan siellä kuuluisi olla.


– Sinä otat Maren ja saat lähteä etsimään Megin takalaitumelta. Luultavasti pysyt vielä sentään ratsailla.


Hansu nosteli housujaan ja näytti valkeassa parrassaan ja harventuneissa hiuksissaan jonkinlaiselta velholta.


– Sinä senkin viisastelija, jos et olisi veljenpoikani antaisin sinulle oikein isän kädestä.


Johan sanoi, että ihan tässä pelottaa ja jatkoi käskevästi:


– Ota ase mukaan. Luulen, että Meg on hyväuskoisena lähtenyt taas ilman asetta.


Hansu ryhdistäytyi ja sanoi jo olleensakin kyllästynyt pelkkään joutenoloon. Nyt hän oli valmis vaikka sotaan.


– Pidä huoli, että tuot Megin kotiin ennen pimeäntuloa. Johan ratsasti tallille hakemaan kiväärin.


– Kyllä, herra isäntä, Hansu kuulutti perään.


Johan palasi tallista kivääri mukanaan ja varoitti ohi ratsastaessaan Hansua olemaan ärsyttämästä häntä.


– Jo sitä on herkkä hipiä tänään.


Johan silmäsi takaisin ja varoitti, että sanakin vielä ja hän panee ukon raihnaisiin koipiin vauhtia. Hansu nosti kätensä ja aneli armoa. Päälle hän mutisi ääneen isältä oppimiaan suomalasia sanoja.









Jeffersonit


Täyttä laukkaa ratsastanut Randy veti ohjaksista ja hidasti hevosen menoa. Hän tiesi, että suin päin jokisillalle syöksyminen paljastaisi hänet. Hän laskeutui ratsailta ja sidottuaan ohjakset puuhun otti kiväärin ja jatkoi jalkaisin. Pensaikon suojasta hän näki tammen juurelle pysäytetyille kuormavankkureille.


Miksi täydessä kuormassa olevat vankkurit oli jätetty sillan pieleen? Vankkurit seisoivat vakaina, joten pyörän rikkoutuminen ei ollut kyseessä. Hän ennätti nähdä kahden ratsukon ilmestyvän pensaikosta ja suuntaavan vankkureita kohti. Tunnistettuaan Jeffersonit hän nosti kiväärin ja tähtäsi tammenoksaan.


Bang! Valjakko nykäisi, mutta vankkurit pysyivät paikallaan. Laukauksen yllättämät Jeffersonit käänsivät hevosensa ja ratsastivat takaisin pensaikon suojiin. Sieltä he tulittivat olettamaansa laukauksen suuntaan. Randy tähtäsi kuorman päällä olevaan jauhosäkkiin. Bang!


Valjakko säikähti ja kiskoi vankkurit liikkeelle. Hän kuuli vauhkoontuneiden hevosten ryntäävän sillalle ja lähti palaamaan hevosen luo.


Ratsaille noustuaan hän päätti kiertää tilalle takalaitumen kautta. Oletettavaa oli, että Jeffersonit pysyttelisivät jossain lähettyvillä ja heillä täytyi olla jotain mielessä.


Hän ei tiennyt oliko hän pelastanut Thornin ja neiti Fossumin väijytykseltä vai olivatko he osallisena siihen. Hän oli nähnyt neiti Fossumin sukivan rypistynyttä mekkoaan tammen luona ja vaikutti siltä, että Jeffersonien ilmestyminen oli keskeyttänyt jotain tärkeää. Eikä kyseessä ollut puskapissi.


Löydettyään ylistyspaikan joesta hän käskytti hevosen veteen. Lähestyvän syksyn aikaan joen vedenpinta oli vielä alhaalla. Ohjattuaan hevosen maalle hän näki ratsastajan liikkuvan joen suunnassa ja tunnisti hänet Hannes Jaakonpojaksi. Hetken hän ajatteli ampua merkkilaukauksen, mutta muutti mielensä muistaessaan Jeffersonit. Hansu oli täysin tietämätön hänen tulostaan. Vasta hevosen työntyessä rinnalle, hän veti suitsista ja yritti pysäyttää tammansa. Pysähtyminen onnistui vasta kun Randy sai otteen Maren päitsistä.


– Mitä sinä naisten ahdistelija täällä säikyttelet? Hansu ähisi. – Sinun olisi pitänyt tietää, että tamma on säikky. Olisin saattanut taittaa niskani ryntäilysi takia.


Randy kuunteli hetken ukon purnaamista ja odotti hänen rauhoittumistaan.


– Jos olisit katsellut vähän ympärillesi, olisit havainnut minut. Olimme vähällä törmätä toisiimme. Mistä naisten ahdistelijasta sinä oikein puhuit?


– Kuulin Johanilta, että Astrid Fossum syyttää sinun raiskanneen hänet viisi vuotta sitten Eurekan kaivoksen sairastuvalla.


Randy mykistyi ja tajusi hetkessä, että neiti Fossum syyttäisi häntä pojan isäksi.


– Vai sillä tavalla, enpä ole paksumpaa potaskaa kuullut aikoihin. Ja sinäkö ja Johan uskotte häntä?


Hansu virnisti ja hieroi leukaansa.


– Ettei vain pojalla olisi ollut kovat piipussa?


Randy ei ymmärtänyt leikkiä. Hän epäili tammen luona näkemänsä perusteella, että pojan isästä tuskin oli varmuutta edes Astridilla itsellään. Sen vaikutelman perusteella ei olisi ennen kuulumatonta, vaikka jälkeläisiä siunaantuisi lisää.


– Minne sinä sitä paitsi olet menossa?


Hansu kertoi Johanin lähettäneen hänet hakemaan Megin kotiin takalaitumelta.


– Mitä ihmettä Meg siellä tekee?


– Mitäs luulet? Ja voithan sinä itse lähteä mukaan ja kysyä. Johan olisi laittanut sinut hakemaan, mutta hänen mukaan sinä olit jäänyt kaupunkiin ryyppäämään.


Randy puolusteli halunneensa heidän luulevan niin, koska epäili Thornin ja neiti Fossumin tuntevan toisensa entuudestaan.


– Ehkä Jeffersonit kuuluvat samaan sakkiin ja he aikovat yrittää jotain.


Hannes Jaakonpoika vakavoitui.


– Sinäkö siellä sillan takana räiskit? Thorn epäili, että tuntemattomat rosvot olivat asialla.


Randy puolusti ampuneensa, koska oli epäillyt Jeffersoneiden aikoneen ryöstää kuorman.


– Johan haukkui minun mielikuvitukseni tehneen tepposen. Mutta aika hyvin se lentää sinullakin.


Hansu kertoi neiti Fossumin ja äpäränsä majoittuneen vierashuoneeseen ja saaneen kuninkaallisen vastaanoton.


– Entä tuliko Hans jo takaisin? Randy kysyi.


– Miksi hän vapaapäivänään olisi tullut. Hänhän viipyy kaupungissa siihen asti kunnes on hävinnyt viimeisen kolikkonsa pelipöydässä.


Randy kertoi Jeffersonien kolkanneen Hansin ja hänen täytyi mennä tohtorille parsittamaan päänsä.


– Sen jälkeen hänen piti tulla. Luulen, että myös Hans on vaarassa, jos häntä ei ala kuulumaan.


Hansu väitti tuntevansa poikansa. Ammuskelu tai pieni reikä päässä ei pystyisi hänen pelihimoaan lannistamaan.


Randyn mielestä ukko ei ymmärtänyt tilanteen vakavuutta. Jeffersonit piileksivät jossain lähellä ja heidän aikeistaan ei ottanut selvää.


– On parempi, että kaikki osapuolet luulevat minun ryyppäävän kaupungissa.


– Joo, sen onkin parempi, että räiskit siellä, Hansu kannusti ja valmistautui lähtemään liikkeelle.


Randy pysäytti hänet ja kehotti olemaan kertomatta heidän tapaamisestaan. Eikä missään tapauksessa Thornille.


– Vannothan, ettet kerro? Miksi, se selviää myöhemmin. Minun on löydettävä Hans ennen Jeffersoneita.


Hansu kiristi suitsista ja ihmetteli, milloin työnjohtajasta oli tullut vainoharhainen pomottaja.


– Jos pystyt piilottamaan aseita, tee se. Mutta ole varovainen.

